<classify> NA THERESIA GASPER MSANII wa Bongo Fleva, Benard Paul Ben Paul, amesema hapendi na hatauchora tattoo mwili wake kama baadhi ya wasanii na watu maarufu wafanyavyo kwa kuwa anauheshimu sana. Ben Paul alisema imekuwa ni kawaida kwa idadi kubwa ya wasanii kujichora tattoo na kuwa na mwonekano wa tofauti na watu wengine, lakini kwake jambo hilo halina nafasi. Japo ni msanii lakini sipendi kuwa na mwonekano wa tofauti kama kufuga rasta, kuvaa hereni au kujichora mwilini kwa sababu nauheshimu mwili wangu, ndiyo maana nipo kawaida kila wakati, alifafanua. Msanii huyo aliongozana na msanii mwenzake, Juma Musa Jux walipotembelea ofisi za Kampuni ya New Habari 2006 Ltd kwa lengo la kutangaza wimbo wao mpya wa Nakuchana.  <topic>: BURUDANI 